Kingdom Hearts

Kingdom Hearts (キングダム ハーツ?, Kingudamu Hātsu) è na serie celebre 'e videojuoche GDR d'azziona sveluppate e prubbecate 'a Square Enix (riggenariamente 'a Square), diretta 'all'autore e character designer Tetsuya Nomura.

Nata dâ cullaburazziona ntra Square Enix e Ddisney Interactive Studios, Kingdom Hearts è nu crossover ntra Square Enix e Ddisney ammientato 'into n'aunevierzo mmaggenario. 'A storia segue 'o prutagunista, Sora, attravierzo 'o viaggio sujo e 'e ssperienze soje cu vvarie perzunagge Square Enix, Disney e Ppixar, s'affruntranno 'nt''o curzo r''a serie cu'e ttanti ncarnazzione 'ell'antagunista prencepale, Xehanort. 'A 'llotta ntra Luce e Scurità è ffucalizzata ncopp''o còre r''e perzunagge.

'A serie è ccumposta 'a trìrece juoche dispunibbele pe ttanti chiattaforme, e sso' ppreviste nuove titule. 'A maggior parte r''e juoche r''a serie ha adunato succiesso cummerciale e è stata accolta positivamente, abbenché nun è stata senza critica. A gghiugno 2019, 'a serie ha vennuto cchiù 'e 32 meliune 'e copie 'ntutto 'o munno, e 'o gran succiesso sujo ha purtato a na vasta gamma 'e prudotte 'e merchandising, ntra cui pazzielle, statuette, nu juoco 'e carte cullezziunabbele, culonne sonore, light novel, manga e gguide strategeche.

 Segnifecato r''o titulo 
miniatura|'O sìmmulo 'e Kingdom Hearts
'O titulo (letteralmente "Core r''o regno") se referesce ô munno centrale 'nt''a trama 'e Kingdom Hearts, allancato 'all'antaguniste prencepale r''e varie capitule (dô masto Xehanort e ppicciò 'a Ansem, studiuso r''a Scurità e Xxemnas) 'nquanto fonte nfinita 'e putere e ssaggezza. Vene penzata 'a Ansem comme Scurità, tramente Sora afferma cher'è Lluce. Dint'ê varie juoche se scopre però che ll'overo Kingdom Hearts è sscumparzo 'nt''a Scurità circa nu millennio primma 'ell'evente r''o primmo juoco, e cche nn'asisteno ati criate arteficialmente (comme chello 'e Xemnas).

'nKingdom Hearts III, 'o masto Xehanort revela che Kkingdom Hearts, cchiù cch''a fonte 'e Luce riggenale r''e munne, tene pure 'o tremenno putere 'e strujere e rrecrià 'a zero l'aunevierzo, facennolo sprufunnà nniziarmente 'nt''o scuro ma recriannolo nsecùta cu'a luce e "ppurifecanno" tuttecosa dâ Scurità.

 Mudaletà 'e juoco 
'E juoche che ccumponeno 'a serie so' GDR d'azziona. 'A storia vene cuntata prenceparmente tràmmeto scene anemate 'e ntramèsa, pure si spisso nce stanno sequenzie addò 'e perzunagge parlano tràmmeto fummiette. Asisteno pure numerose missione secunnarie e mminijuoche che ppermetteno prenceparmente 'e sbluccà 'e secrete r''e capitule. Dint''a maggior parte r''e juoche, 'o jucatore cuntrolla Sora, sulitamente accumpagnato 'a Paperino e Ppippo, che sso' pperzunagge nun jucante cuntrullate dâ ntelligenzia arteficiale ed ajutano Sora 'mbattaglia. Dint''o primmo e 'o tierzo juoco, 'o cumpurtamiento llòro pô essere mudificato pe ss'adattà a ddivierze obiettive 'e cummattemiento. Quase tutt''e juoche teneno cummattemiente 'ntiempo riale che ncurporano attacche fisece, magie ed evucazione, abbenché è ggestito 'mmanèra deverza 'nt' ogne juoco. 'O juoco cunzente pure r'autilizzà oggette ncopp'ô campo 'e battaglia pe ccurà se stisse o 'e pròpete membre r''o gruppo.

Caratteristica pigliata 'a juoche quale Final Fantasy è 'a gestione r''e perzunagge: queste, scunfiggenno 'e nemmice, utteneneno punte sperienza, grazzie ê quale saglieno 'e levello uttenenno chianu chiano nov'abbilità. 'E perzunagge 'ngenere attaccano 'e nemmice cu n'arma oppure ausanno varie magie, che rrichiammano chelle presiente 'n Final Fantasy e a vvota cu' agghiunte o mudifeche.

'E perzunagge r''a paranza ponno essere perzunalizzate 'nto ll'oggette equipaggiate (l'arma e ll'oggette defenseve, affenseve e 'e suppuorto), nto ll'abbeletà e ddint'ô modo 'e cummattere: tali oggette ponno essere uttenute 'ndevierze mode, ad asempio dê sgrigne sparse pe ll'ammientazzione, dê perzunagge ammice o dê nemmice, oppure dê pputeche deriggute dê Moguri, peccerelle criature tratte pure dê Final Fantasy, ausanno 'a valuta r''o juoco ditta munny (struppiatùra 'e money, "sorde"). 'mParticulare, dint' cocche puteche è ppure pussibbele cunsegnà uggette p''e squaglià e nne crià ate, ntra cui arme cchiù putiente.

At'elemiente recurriente 'nt'â saga songh'e miezze 'e trasporto ntra 'e munne (mediante 'a Gummiship e ll'Aliante Keyblade) e 'e bbanche date ('o Grillario e 'e diarie).
Categurìa:Videojuoche